text: 5-årig pige fortsat i livsfare
  18 august 2016 kl. 04.26
  Den 5-årige hollandske pige, som var impliceret i ulykken på E20 ved Vejen onsdag aften, er torsdag morgen fortsat i livsfare.
  Den 5-årige blev alvorligt kvæstet, da den autocamper, hun sad i, blev ramt af en anden bil.
  Ulykken skete i forbindelse med en overhaling, hvor en bilist efterfølgende trak ind og ramte en autocamper med en hollandsk familie i.
  Den 5-årige pige blev i helikopter fløjet Odense Universitetshospital i kritisk tilstand.
  Pigen er torsdag morgen fortsat i livsfare, det fortæller vagtchef Ole Aamann ved Syd- og Sønderjyllands Politi til TV SYD.
  Forældrene og en ældre søster samt bilisten i den bil, der ramte autocamperen, blev kørt til Sydvestjysk Sygehus i Esbjerg, men ingen af dem er kommet alvoligt tilskade.
  Ulykken spærrede i flere timer onsdag aften motorvej E20 ved afkørsel 68 i vestgående retning.
  
  